GULF ควัก 130 ลบ. เก็บหุ้น “PTT NGD” เพิ่ม 2% ดันสัดส่วนแตะ 42%
GULF ควัก 130 ลบ. เก็บหุ้น "PTT NGD" เพิ่ม 2% ดันสัดส่วนแตะ 42%
20 เม.ย. 2564

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า บริษัทได้เพิ่มสัดส่วนการลงทุนใน บริษัท ปตท. จำหน่ายก๊าซธรรมชาติ จำกัด (PTT NGD) โดยเข้าซื้อหุ้นสามัญในสัดส่วน 2% จาก บริษัท ทุนลดาวัลย์ จำกัด (CPBE) ด้วยมูลค่าการลงทุนทั้งสิ้น 130 ล้านบาท ลงนามสัญญาซื้อขายหุ้น (Share Purchase Agreement) กับ CPBE พร้อมทั้งดำเนินการโอนหุ้นในวันที่ 20 เม.ย.64 เป็นที่เรียบร้อยแล้ว ส่งผลให้สัดส่วนการถือหุ้นใน PTT NGD ประกอบด้วย บริษัท ปตท. จำกัด (มหาชน) หรือ PTT ถือหุ้น 58% และ GULF ถือหุ้น 42%
อนึ่ง ก่อนหน้านี้ ในเดือน ธ.ค.63 บริษัทเข้าลงทุนในหุ้นสามัญของ PTT NGD ในสัดส่วน 40% ขณะที่ PTT ถือหุ้น 58% และ CPBE  ถือหุ้น 2%
สำหรับ PTT NGD จัดตั้งขึ้นเมื่อปี 39 ดำเนินธุรกิจจัดจำหน่ายก๊าซธรรมชาติโดยลงทุนสร้างระบบท่อจัดจำหน่ายก๊าซธรรมชาติ (Distribution Pipeline) ไปยังลูกค้าในพื้นที่อุตสาหกรรม 13 แห่ง รอบกรุงเทพมหานคร ปริมณฑล และพื้นที่ระยอง โดยมีลูกค้าอุตสาหกรรมมากกว่า 250 ราย
 